《春日偕谢邦实邵仁溥游乌石山浮觞浴鸦池》
明代·许天锡

好春无胜游，烟景难再续。眷我同心人，游衍绍芳躅。

南寻乌石奇，萝径穷委曲。攀跻初阳峰，悠然豁遐瞩。

千山收雨云，四泽涨春渌。天地净空明，乌兔互出没。

落花轻且閒，点点浮红玉。流莺纵娇音，细草展繁缛。

连衽俯天光，洗觞泛醽醁。四事偶相宜，一醉万分足。

昔人哀须臾，夜游秉长烛。此意谁则知，啸歌山水绿。

作者简介：（1461—1508）明福建闽县人，字启衷，号洞江。弘治六年进士。授吏科给事中。与言官何天衢、倪天明并负时望，人称“台省三天”。正德初，奉使封安南，在道进都给事中。三年还，见刘瑾肆虐，敢言者皆被贬斥，遂疏发刘瑾侵匿内库财物数十事，然后自经尸谏。一说瑾惧天锡发其罪，夜令人缢杀之。有《黄门集》。